এবি সিদ্দিক খসরু, নান্দাইল (ময়মনসিংহ) : ময়মনসিংহের নান্দাইল চৌরাস্তা বাজারে (বারুইগ্রাম) মাছ মহালে অতিরিক্ত টোল আদায়ের বিরুদ্ধে লিখিত অভিযোগ নান্দাইল ইউএনও’র দপ্তরে প্রদান করা হয়েছে। সোমবার (১৭ আগষ্ট) সকালে অভিযোগকারী মাছ ব্যবসায়ীগণ নান্দাইল উপজেলা নির্বাহী অফিসার বরাবরে আরতদার মোঃ আব্দুর রহমান (সবুজ) সহ আরো ৮ জন স্বাক্ষরিত এক লিখিত অভিযোগে জানান, চৌরাস্তা বাজারের ইজারাদার মাছের আরতদারদের কাছ থেকে সরকারী নিয়মের চেয়ে অতিরিক্ত টোল আদায় করছে দীর্ঘদিন যাবৎ। ইতিমধ্যে খাজনার হার আরো বাড়িয়ে চাওয়া হচ্ছে। তাদের চাহিদা মত টোল দিতে অস্বীকার করলে প্রতিবাদকারীদের উপর চলে নির্যাতন জুলুম অত্যাচার। দীর্ঘ ৫ মাস অতিক্রান্ত হলেও এখনো সরকারী টোল আদায়ের কোন চার্ট সাটানো হয়নি। ফলে আরতদার সহ সাধারন জনগন টোল আদায়ের রেইট সর্ম্পকে অবগত নন। ফলে ইজারাদার তার ইচ্ছামাফিক টোল আদায় করছে। নান্দাইল উপজেলা প্রশাসনের পক্ষে পরিষদের মহিলা ভাইস চেয়ারম্যান মিসেস হাবিবুন ফাতেমা পপি অভিযোগটি গ্রহন করেন। এ ব্যাপারে চৌরাস্তা বাজারের ইজারাদারকে তার মোবাইল ফোনে জিজ্ঞাসা করলে তিনি জানান, আমি এখনো সরকারী ভাবে কোন চার্ট পাইনি। আমি অন্যান্য বছরের ন্যায় টোল আদায় করছি।